text: Vi smider 703 kilo affald ud hver især – men det skal blive mindre
  01 maj 2017 kl. 15.57
  Affaldsmængderne i Syd- og Sønderjylland ligger konstant omkring 600.000 tons. Smag lige på tallet: 600 millioner kilo! Det tal skal være mindre.
  Det seneste år er det gået bedre. I 2014 nåede affaldsbyrden op på 656.859 tons. Det faldt i 2015, som de nyeste tal er fra, til 604.767 tons.
  Det svarer til, at hver enkelt syd- og sønderjyde gennemsnitligt smed 703 kilo affald ud.
  Det er noget mindre end året før, hvor vi i gennemsnit smed cirka 60 kilo mere ud per person.
  Nye indsamlingsordninger betyder, at større mængder bliver genbrugt. Til gavn for samfundet – og til gavn for miljøet.
  På Økolariet i Vejle har de netop nu en udstilling om genbrug. Hanne Rasmussen, projektleder på Økolariet, forklarer, at vi er blevet bedre til at genbruge og genanvende.
  I TV SYDs aktuelle tema om genbrug besøger vi altmuligmanden Bjarne Taudal i Jelling. Han laver nye møbler og inventar ud af brugte ting. Se ham f.eks. lave et vægur af et gammelt dæk.
  Bjarne Taudal har lavet genbrug og genanvendelse af gamle ting i over 25 år. Det startede med en tur i den lokale brugs:
  - i Brugsen havde de en masse trækasser fra frugt og grønt. Så tænkte jeg, at de må sgu kunne bruges til noget, siger han i indslaget.
  For ham er det et princip at skabe nye ting ud af affald. Det er noget, der er en mening med.
  - Nu kan vi nærmest drukne i affald, og hvis vi ikke vil det, så er vi nødt til at genanvende affald, så det kommer ind i en forbrugscyklus igen, siger Bjarne Taudal.
  
  